SZJSZK kötetek
Authors:   PTE TTK, Béres András , Szentpéteri L. József ,   PTE ÁOK
Published: January 2025

Tisztelt Olvasó! Örömmel köszöntöm Önt a konferenciaelőadáskötetünk első, hagyományteremtő őszi belső konferenciájának kiadványában. A Szentágothai János Protestáns Szakkollégium kiemelt célként tekint a tagság szakmai fejlődésének támogatására, illetve egy nyitott, innovatív, kritikusan gondolkodó atmoszféra kialakítva, ahol érték a véleménynyilvánítás és a közös fejlődés, tanulás. Ezen pontok mentén jött létre A mi tudományunk – Szentágothai János Multidiszciplináris Konferencia, amely azt tűzte ki céljául, hogy bemutassa szakkollégiumunk hallgatóinak tudományos tevékenységét, sokszínűségét és kutatásaik eredményeit. Kiemelkedő, hogy előadóink többsége valamely elnyert kutatói ösztöndíjhoz kötődik, több PTE Kriszbacher Ildikó Tehetséggondozási Ösztöndíjas, volt ÚNKP és jelenlegi Egyetemi Kutatói Ösztöndíjprogram ösztöndíjas taggal büszkélkedhetünk. Szakkollégistáink kutatásai változatos témákon keresztül kínálnak betekintést a legkülönbözőbb tudományterületekbe, mely kitűnő példája, hogy a szakkollégiumunk hallgatói egytől egyig szorgalmas és kitartó kutatómunkát végeznek, de másokkal is együttműködnek az interdiszciplinaritást szem előtt tartva. Béres András az ökoiskolai programok hatását vizsgálta a diákok vízzel kapcsolatos attitűdjeire, és arra jutott, hogy az ökoiskolákban a vízhez kapcsolódó attitűdfejlesztés kevésbé hatékony, mint más intézményekben. Dávid Kinga a különböző növényekből kinyert aktív hatóanyagokepilepszia elleni hatását vizsgálta zebrahalakon, és különösen ígéretes eredményeket talált a klorogénsavval kapcsolatban. Fésüs Ádám és kutatócsoportja az excentrikus és koncentrikus erőedzések hatását hasonlították össze a medence stabilitására és az egyensúlyra, és mindkét edzésforma pozitív hatásokat mutatott. Gáspár Balázs és kutatótársai az erőfejlesztő edzés hatását vizsgálták különböző korú férfiakon, és bár javulást találtak, nem figyeltek meg jelentős különbséget a fiatalok és idősek között. Hont Zsanett a kínai vállalati kultúra magyar munkaerőpiacon való beágyazódását vizsgálja, és azon kompetenciák azonosítására összpontosít, amelyek szükségesek a kulturális integrációhoz. Ivusza Patrik és kutatótársai a külső és belső figyelmi fókuszú instrukciók hatását tanulmányozták fiatalkorú sportolók függőleges ugrási teljesítményére. Eredményeik alapján a külső figyelmi fókusz növekedést eredményezett a súlypontemelkedésben, de a különbségek nem bizonyultak szignifikánsnak. Kovács Dániel László a vármegyei elit tagjainak társadalmi helyzetét kutatja a bourdieu-i szociológia és mesterséges intelligencia alkalmazásával. Kovács Tibor a Tanítsunk Magyarországért! mentorprogram hatását vizsgálja a diákok pályaorientációjára. Križalkovičová Zuzana és kutatócsoportja a judo sport hatását vizsgálata az óvodás korú gyermekek központi idegrendszeri fejlődésére. Eredményeik alapján a judo jótékony hatással van a motoros és kognitív képességekre, valamint az idegrendszeri érésre; szignifikánsan jobb teljesítményt mutatva a nem judozó gyermekekhez képest. Kumli Kata és Kárpáti Sára a humor típusok és a szorongás közötti kapcsolatot elemezték, és arra a következtetésre jutottak, hogy az könnyed humor csökkenti a szorongást, míg a negatív humor növeli azt. Molnár Ákos és Prisztóka Gyöngyvér a testnevelő tanárjelöltek táncoktatással kapcsolatos véleményét kutatták, és bár a hallgatók nyitottak az új módszerekre, felkészültségüket hiányosnak érzik. Majoros Ivett és kutatótársai az esztétikai sportágakban versenyző nők testképét vizsgálták, és arra jutottak, hogy gyakran elégedetlenek testükkel, és túlzott nyomás alatt érzik magukat az ideális testkép elérésére. Malmos Vanessza és Eisner Tímea kutatása az 5. osztályosoknál a szöges tábla és a GeoBoard hatékonyságát hasonlította össze, a digitális eszköz kedvezőbb tanulási eredményeket és motivációt mutatott. Németh Roland a Borostyánkő út zalai szakaszának régészeti kutatásával foglalkozik, és a római kori kereskedelmi útvonal hatásait vizsgálja. Sipka Gergő kutatásában a Tükrözött Osztályterem modell hatását vizsgálta technikumi diákok Integrált taxonómiában meghatározott tudásszintjeire, és eredményei szerint a modell hatékonyabb a hagyományos módszereknél. Szabó Péter és munkatársai az UV-C fény vírusinaktiváló hatékonyságát vizsgálták, kiemelve az egységes protokollok és terminológia fontosságát. Pintér Tamás a 18-19. századi vármegyei tisztikart Pierre Bourdieu mezőelméletével kutatja, célja a helyi politikai elit működésének és a társadalmi mobilitás lehetőségeinek megértése. Tar Sarolta a futók nyálában lévő hormonok és a felső légúti fertőzések közötti kapcsolatot vizsgálja, és a kortizolszint előrejelző szerepét kutatja a megbetegedésekkel kapcsolatban. Varga András a női kézilabdázók személyiségjegyei, stresszkezelése és teljesítménye közötti összefüggéseket vizsgálja, míg Weisz Anna a Pozsonyi évkönyv II. Gézáról szóló részletét elemzi, hogy megértse, miért tér el ez a szakasz a mű többi részétől. Záró gondolatként szeretném kifejezni hálánkat minden előadónak és témavezetőiknek, illetve szakkollégiumunk hallgatóinak, kik munkájukkal hozzájárultak a konferencia sikeréhez. A bemutatott kutatások és eredmények tükrözik szakkollégiumunk szellemiségét, amely a tudományos kíváncsiságot és a multidiszciplinaritást helyezi előtérbe. Bízunk benne, hogy a következő években is folytatni tudjuk ezt a tradíciót, illetve, hogy ezen konferencia szakkollégistáink számára szakmai kiteljesedésük szempontjából is fontos állomássá válik. Köszönjük, hogy részt vesznek velünk ezen a tudományos utazáson!